Ad dagsordenens pkt. 5: Indkomne forslag fra bestyrelsen eller medlemmer:

**Forslag om ændring af vedtægtens § 5, så indkaldelse til Trykkefrihedsselskabets generalforsamling sker via elektronisk post.**

Trykkefrihedsselskabets bestyrelse fremsætter hermed forslag til generalforsamlingen om ændring af vedtægtens § 75 så indkaldelse til Trykkefrihedsselskabets generalforsamling fremover sker via elektronisk post.

Elektronisk post har de senere år i stigende grad fortrængt almindelig post, og det er i dag kun et meget lille mindretal af Trykkefrihedsselskabets medlemmer, der ikke kan modtage elektronisk post. Det har – i kombination med ustabil postomdeling fra Post Nord – gjort det til en uforholdsmæssig stor arbejdsopgave for bestyrelsens sekretær at identificere de få medlemmer, der ikke modtager elektronisk post, og ikke mindst: sikre rettidig udsendelse af indkaldelse og bilag til dagsorden.

På den baggrund foreslår bestyrelsen, at bestemmelsen i vedtægtens § 5, sidste pkt. ændres og gøres mere tidssvarende, så den nuværende formulering:

*§5.  
Enhver indkaldelse til generalforsamling skal indeholde den fuldstændige dagsorden for denne, og der kan kun foretages afstemning om de i dagsordenen optagne punkter. Indkaldelse skal ske med mindst 21 dages varsel. Eventuelle ønsker om yderligere eller ændrede punkter på dagsordenen kan fremsendes til indkalderen og skal da, hvis sådanne forslag er fremkommet senest 14 dage før generalforsamlingens afholdelse, inkorporeres i en revideret dagsorden, som indkalderen skal tilsende samtlige oprindeligt indkaldte senest 8 dage før generalforsamlingens afholdelse.  
  
Indkaldelse til generalforsamlingen sker ved almindelig post -- eller såfremt medlemmet er indforstået, ved elektronisk post -- til hvert enkelt medlem til hans af ham selv til foreningen opgivne adresse.*

Ændres til:

*§5.  
Enhver indkaldelse til generalforsamling skal indeholde den fuldstændige dagsorden for denne, og der kan kun foretages afstemning om de i dagsordenen optagne punkter. Indkaldelse skal ske med mindst 21 dages varsel. Eventuelle ønsker om yderligere eller ændrede punkter på dagsordenen kan fremsendes til indkalderen og skal da, hvis sådanne forslag er fremkommet senest 14 dage før generalforsamlingens afholdelse, inkorporeres i en revideret dagsorden, som indkalderen skal tilsende samtlige oprindeligt indkaldte senest 8 dage før generalforsamlingens afholdelse.  
  
Indkaldelse til generalforsamlingen sker ved elektronisk post til hvert enkelt medlem til hans af ham selv til foreningen opgivne emailadresse. Indkaldelsen offentliggøres endvidere på Trykkefrihedsselskabets hjemmeside:* [*www.trykkefrihed.dk*](http://www.trykkefrihed.dk)*.*

Bestyrelsen indstiller at generalforsamlingen vedtager den foreslåede vedtægtsændring.